32000D0115
L 038/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 24 ноември 1999 година
относно дефинициите на характеристиките, списъка на земеделските продукти, изключенията от дефинициите и регионите и зоните във връзка с изследванията на структурата на земеделските стопанства
(нотифицирано под номер С (1999) 3875)
(2000/115/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 571/88 на Съвета от 29 февруари 1988 година относно организирането на изследванията на Общността на структурата на земеделските стопанства (1), последно изменен с Решение 98/377/ЕО на Комисията (2), и по-специално член 8, параграф 1 от него,
като има предвид, че:
(1)
Съгласно член 8, параграф 1 от Регламент (ЕИО) № 571/88, всички изменения в списъка с характеристики на изследването, както и измененията на дефинициите на характеристиките на изследването и на определянето на границите на регионите, зоните на изследване и другите териториални единици, се определят съгласно процедурата, предвидена в член 15 от посочения регламент, т.е. с решение на Комисията след становище на Постоянния комитет по земеделска статистика.
(2)
Резултатите от изследванията на Общността на структурата на земеделските стопанства, предвидени в Регламент (ЕИО) № 571/88, могат да бъдат съгласувани в цялата Европейска общност, само ако термините, съдържащи се в списъка с характеристики, се разбират и прилагат по един и същ начин.
(3)
Списъкът с характеристики за изследванията е последно изменен с Решение 98/377/ЕО, предвид основното изследване на структурата на земеделските стопанства от 1999-2000 г. и като има предвид, че Решение 89/651/ЕИО на Комисията (3), последно изменено с Решение 97/418/ЕО (4), уточнява дефинициите, списъка на земеделските продукти, изключенията от дефинициите, прилагани в някои държави-членки, както и регионите и зоните на изследване, които следва да се приложат в рамките на изследванията върху структурите от 1988 до 1997 г. В резултат на това, Решение 89/651/ЕО трябва да се адаптира и допълни.
(4)
Към списъка с характеристики са добавени нови променливи. Развитието на земеделието изисква преразглеждане на дефинициите на редица остарели променливи. Приложение I към настоящото решение на Комисията следователно съдържа нов списък с дефиниции, в резултат на изследванията на Общността върху структурата след 1997 г.
(5)
Списъкът на земеделски продукти, посочен в дефиницията на земеделски стопанства, и списъкът на изключенията от дефинициите на Общността също следва да бъдат преразгледани, поради настъпили специфични обстоятелства в някои държави-членки. Тези преработени списъци на земеделски продукти и на изключенията, включени в списъка на дефинициите, се съдържат в приложения II и III към настоящото решение на Комисията.
(6)
Необходимо е да се получи по-голяма яснота относно взаимната връзка между номенклатурата на териториалните статистически единици (NUTS) и регионите и зоните, използвани за целите на изследванията на земеделската структура. Подходящо е тези региони и зони да се уточнят в отделно приложение IV към настоящото решение на Комисията.
(7)
Мерките, предвидени в настоящото решение, са в съответствие със становището на Постоянния комитет по земеделска статистика,
ПРИЕ НАСТОЯЩОТО РЕШЕНИЕ:
Член 1
Дефинициите на Общността, които трябва да се използват след 1997 г. за изследванията на Общността на структурата на земеделските стопанства съгласно Регламент (ЕИО) № 571/88, и отнасящите се до тях обяснения и примери, са посочени в приложение I.
Член 2
Списъкът на земеделски продукти, цитиран в дефиницията на земеделски стопанства в приложение I, е посочен в приложение II.
Член 3
Предвид специфичните обстоятелства в някои държави-членки, изключенията от дефинициите на Общността се приемат така, както са формулирани в приложение III.
Член 4
Списъкът на региони и зони за целите на изследванията на Общността върху структурата на земеделските стопанства, цитиран в дефиницията за зона на изследване в приложение I, е посочен в приложение IV.
Член 5
Решение 89/651/ЕИО се отменя.
Член 6
Адресати на настоящото решение са държавите-членки.
Съставено в Брюксел на 24 ноември 1999 година.